钦定古今图书集成/明伦汇编/氏族典/第229卷 > 杨畋
## 钦定古今图书集成/明伦汇编/氏族典/第229卷 > 杨畋

按《宋史杨畋传》：“畋字乐道，保静军节度使重勋之曾
孙。进士及第，授秘书省校书郎，并州录事参军，再迁
大理寺丞，知岳州。庆历三年，湖南猺人唐和等劫掠
州县，擢殿中丞、提点本路刑狱，专治盗贼事。畋厉众
平六峒，以功迁太常博士。坐部将胡元战死，降知太
平州。岁馀，贼益肆。帝遣御史按视，还言欲殄贼，非畋
不可。”乃授东染院使、荆湖南路兵马钤辖。贼平，改尚
书屯田员外郎、直史馆、知随州。召还，为三司户部判
官。奉使河东，丁父忧。会侬智高陷邕州，召至都，除起
居舍人、知谏院、广南东西路体量安抚、经制贼盗。畋
至韶州，会张忠战死，贼势愈炽，畋不能抗，坐是落知
谏院、知鄂州，再降为屯田员外郎、知光化军。明年，又
降为太常博士。岁终，知邠州。复起居舍人，为河东转
运使，入为三司户部副使，迁吏部员外郎。久之，擢天
章阁待制，改知制诰，进龙图阁直学士，复知谏院。嘉祐六年，卒，赠右谏议大夫。“畋出于将家，折节喜学问，
为士大夫所称。”